-4-

1.  ปัจจัยความเสี่ยง

  1.1 ความเสี่ยงด้านการตลาด

ตลาดส่งออกโดยเฉพาะเครื่องใช้บนโต๊ะอาหารที่ผลิตจากเมลามีนมีการแข่งขันค่อนข้างรุนแรง
โดยเฉพาะคู่แข่งจากประเทศจีน ซึ่งกำลังจะเข้าเป็นสมาชิกองค์การค้าโลก
คู่แข่งจากประเทศจีนมีต้นทุนการผลิตค่อนข้างต่ำ โดยเฉพาะค่าแรงต่ำ
จึงสามารถตั้งราคาขายได้ต่ำกว่าบริษัทฯ
อย่างไรก็ตามคุณภาพสินค้าจากประเทศจีนก็ต่ำกว่าคุณภาพสินค้าของบริษัทฯมาก
โดยบริษัทฯได้วางแนวทางรองรับความเสี่ยงดังนี้

1.  เร่งหาแหล่งวัตถุดิบที่ถูกลง โดยคงระดับคุณภาพไว้

2.  ปรับปรุงประสิทธิภาพการผลิต ให้มีต้นทุนต่อหน่วยลดลง

3.  ขยายฐานลูกค้าเพิ่มขึ้น

4.  เพิ่มความหลากหลายของสินค้า

  1.2 ความเสี่ยงด้านราคาวัตถุดิบ

ราคาเม็ดพลาสติกในตลาดโลกที่ใช้ผลิตสินค้าพลาสติก
มีผลกระทบอย่างมากต่อต้นทุนวัตถุดิบของสินค้าพลาสติก
เนื่องจากเม็ดพลาสติกเป็นผลพลอยได้จากการกลั่นน้ำมันดิบ
ดังนั้นหากราคาน้ำมันดิบในตลาดโลกเพิ่มสูงขึ้น
ก็จะมีส่วนผลักดันให้ราคาเม็ดพลาสติกเพิ่มสูงขึ้นเช่นกัน ส่งผลให้ต้นทุนการผลิตสูงขึ้นได้ อนึ่ง
บริษัทฯซื้อเม็ดพลาสติกเกือบทั้งหมดจากแหล่งผลิตภายในประเทศ โดยซื้อเป็นสกุลเงินบาท
ราคาเม็ดพลาสติกในตลาดโลกซึ่งซื้อขายกันด้วยเงินสกุลดอลล่าร์สหรัฐฯกับราคาเม็ดพลาสติกในประเทศไทยซึ่งซื้อขายกันด้วยเงินสกุลบาท
มักเคลื่อนไหวไปในทิศทางเดียวกันด้วยระดับความผันผวนที่แตกต่างกันออกไปตามสภาพตลาดและปัจจัยอื่นๆ
อีกหลายประการ เช่น ระดับของอุปสงค์และอุปทาน เป็นต้น ดังนั้น
หากราคาเม็ดพลาสติกในตลาดโลกเพิ่มสูงขึ้น
ก็จะผลักดันให้ราคาเม็ดพลาสติกภายในประเทศเพิ่มสูงขึ้นด้วยเช่นกัน
ในปีที่ผ่านมาบริษัทฯซื้อเม็ดพลาสติกประมาณ 785 ล้านบาท
โดยในการใช้เม็ดพลาสติกคิดเป็นสัดส่วนประมาณร้อยละ 75
ของวัตถุดิบที่ใช้ในการผลิตผลิตภัณฑ์พลาสติก ซึ่งบริษัทฯได้มีแนวทางรองรับความเสี่ยง ดังนี้

1.  มีการสอบราคาเม็ดพลาสติกจากผู้ขายมากกว่า 1 ราย
    ก่อนการสั่งซื้อเพื่อใช้ในการเปรียบเทียบเงื่อนไขที่ดีที่สุด

2.  ติดตามแนวโน้มราคาเม็ดพลาสติกจากผู้ขายภายในประเทศและต่างประเทศ

3.  หากเม็ดพลาสติกมีแนวโน้มขึ้นราคา
    บริษัทจะซื้อเม็ดพลาสติกล่วงหน้าในปริมาณที่เพียงพอต่อการใช้ผลิตในระยะเวลาหนึ่ง

วันที่แก้ไขเพิ่มเติมข้อมูล 17 ก.ย. 2544

-4/1-

4.  หากราคาเม็ดพลาสติกในต่างประเทศต่ำกว่าราคาภายในประเทศ
    บริษัทฯจะนำเข้าเม็ดพลาสติกจากต่างประเทศ

5.  การรับจ้างผลิตสินค้าพลาสติกประเภทชิ้นส่วนอุตสาหกรรมนั้น (OEM)
    บริษัทฯไม่ต้องรับภาระความเสี่ยงจากความผันผวนของราคาเม็ดพลาสติก
    เนื่องจากผู้ว่าจ้างจะเป็นผู้รับความเสี่ยงนั้นเอง
    โดยมีการตกลงร่วมกันที่จะปรับราคาสินค้าดังกล่าวตามการเปลี่ยนแปลงของราคาวัตถุดิบ

  1.3 ความเสี่ยงด้านการผลิต

บริษัทฯซื้อวัตถุดิบผงเมลามีนเกือบทั้งหมดจากบริษัท ไทย เอ็ม เอฟ ซี จำกัด และบริษัท ไทย เคเค
จำกัด บริษัทฯจึงมีความเสี่ยงจากการพึ่งพิงผู้จำหน่ายวัตถุดิบผงเมลามีนน้อยราย อย่างไรก็ตาม
บริษัทฯได้มีแนวทางรองรับความเสี่ยง ดังนี้

1.  บริษัทฯลงทุนร้อยละ 39 ในบริษัท ไทย เอ็ม เอฟ ซี จำกัด
    ซึ่งเป็นผู้ผลิตผงเมลามีนรายสำคัญให้บริษัทฯ เพื่อให้มั่นใจว่าบริษัทฯมีแหล่งวัตถุดิบผงเมลามีน

2.  บริษัทฯสามารถซื้อผงเมลามีนจากแหล่งอื่นๆ ได้อีก เช่น

  จากแหล่งภายในประเทศ : บริษัท มัตสุชิตะ จำกัด

  จากต่างประเทศ : จีน, อิตาลี, ญี่ปุ่น, ไต้หวัน

  1.4 ความเสี่ยงด้านการเงิน

1.4.1 ความเสี่ยงจากอัตราแลกเปลี่ยนเงินตรา

เสถียรภาพทางการเงินของบริษัทฯมีความเสี่ยงเชิงโครงสร้าง
เนื่องจากบริษัทฯมีภาระหนี้จากหุ้นกู้อัตราดอกเบี้ยลอยตัว โดยยอดคงค้าง ณ วันที่ 31 มกราคม
2544 จำนวน 69.582 ล้านเหรียญดอลล่าร์สหรัฐฯเพียงรายการเดียว
ซึ่งสัญญาแต่งตั้งตัวแทนผู้ถือหุ้นกู้ได้กำหนดไว้เป็นข้อห้ามมิให้ซื้อสัญญาป้องกันความเสี่ยงจากอัตราแลกเปลี่ยน
ดังนั้น
การอ่อนตัวลงของค่าเงินบาทจะเป็นเหตุให้บริษัทฯมีภาระจ่ายเงินต้นและดอกเบี้ยในสกุลบาทที่สูงขึ้น
และอาจกระทบต่อฐานะการเงินและผลการดำเนินงานของบริษัทอย่างมีนัยสำคัญได้
ซึ่งบริษัทฯมีแนวทางรองรับความเสี่ยง ดังนี้

  เนื่องจากบริษัทฯมีรายได้จากการส่งออกสินค้าเป็นเงินสกุลเหรียญดอลล่าร์สหรัฐฯ
  บริษัทฯจึงเปิดบัญชีเงินฝากเงินตราต่างประเทศไว้กับธนาคารพาณิชย์ไทยแห่งหนึ่ง
  เพื่อนำเงินสกุลเหรียญดอลล่าร์สหรัฐฯที่ได้จากการส่งออกสินค้าฝากเข้าบัญชีดังกล่าว
  เพื่อลดผลกระทบจากความเสี่ยงด้านอัตราแลกเปลี่ยน
  ซึ่งเงินฝากจำนวนนี้จะถูกนำมาใช้ชำระหนี้ดอกเบี้ยและเงินต้น
  โดยบริษัทฯประมาณการว่ารายได้จากการส่งออกนี้เพียงพอแก่การชำระเงินต้นและดอกเบี้ยในแต่ละปี
  ยกเว้นในปี พ.ศ. 2548 ตามที่ระบุในแผนฟื้นฟูกิจการ บริษัทฯจำเป็นต้องหาแหล่งเงินกู้ใหม่
  (Refinancing) เพื่อนำมาชำระหนี้ส่วนที่เหลือทั้งหมดของหุ้นกู้อัตราดอกเบี้ยลอยตัว

วันที่แก้ไขเพิ่มเติมข้อมูล 17 ก.ย. 2544

-4/2-

1.4.2 ความเสี่ยงจากการผิดข้อกำหนดทางการเงิน

  บริษัทฯต้องปฏิบัติตามข้อกำหนดทางการเงิน ซึ่งระบุไว้ในสัญญาแต่งตั้งผู้แทนผู้ถือหุ้นกู้ ได้แก่
  การกำหนดส่วนของผู้ถือหุ้นที่แท้จริง (Tangible Net Worth) ขั้นต่ำ
  การกำหนดเพดานเงินกู้ยืม และการกำหนดอัตราส่วนความสามารถในการชำระดอกเบี้ย
  หากบริษัทฯไม่สามารถปฏิบัติตามข้อกำหนดทางการเงินดังกล่าว
  จะมีผลให้บริษัทฯตกอยู่ในสถานะการผิดนัดชำระหนี้ (Event of Default)

แนวทางรองรับความเสี่ยง

  บริษัทฯได้จัดทำประมาณการงบการเงินขึ้นใช้ภายในองค์กร
  เพื่อเป็นเครื่องมือของฝ่ายบริหารในการประมาณการอัตราส่วนทางการเงินต่างๆ
  ที่จะเกิดขึ้นในอนาคต
  ตลอดจนมีการติดตามผลการดำเนินงานที่เกิดขึ้นจริงในแต่ละงวดเพื่อลดโอกาสของการปฏิบัติผิดข้อกำหนดทางการเงิน

  1.5 ความเสี่ยงเกี่ยวกับการไม่สามารถจ่ายเงินปันผล

ณ สิ้นปี 2543 กลุ่มบริษัทฯมียอดขาดทุนสะสมจำนวน 1,340.0 ล้านบาท
โดยเฉพาะผลขาดทุนสะสมของบริษัทฯ จำนวน 814.2 ล้านบาท
สาเหตุที่บริษัทฯประสบผลขาดทุนสะสมจำนวนมาก
เกิดจากวิกฤติการณ์ทางเศรษฐกิจและการประกาศให้ค่าเงินบาทลอยตัวโดยกระทรวงการคลังในปี
พ.ศ. 2540 ซึ่งตามประมาณการผลการดำเนินงานระหว่างปี 2544 - 2549
ของบริษัทฯตามแผนฟื้นฟูกิจการ คาดว่าบริษัทฯจะยังคงมีขาดทุนสะสมอยู่

อย่างไรก็ตาม เนื่องจากบริษัทฯมีนโยบายการจ่ายปันผลเมื่อบริษัทฯไม่มีผลขาดทุนสะสมอยู่ ดังนั้น
ผู้ถือหุ้นจึงมีความเสี่ยงจากการที่บริษัทอาจไม่สามารถจ่ายเงินปันผลในช่วงระยะเวลาดังกล่าวได้

แนวทางรองรับความเสี่ยง

  บริษัทฯได้แก้ปัญหาที่เกิดขึ้นโดยการปรับโครงสร้างหนี้และเข้าสู่ขบวนการฟื้นฟูกิจการ
  ทำให้บริษัทฯมีฐานะการเงินที่มั่นคงในปัจจุบัน และมีผลการดำเนินงานดีขึ้นตามลำดับ
  แต่ทั้งนี้บริษัทฯคาดว่าบริษัทฯยังคงไม่สามารถจ่ายเงินปันผลได้ภายในปี 2549

วันที่แก้ไขเพิ่มเติมข้อมูล 17 ก.ย. 2544